د ټېلرسن سفر به په پاکستان فشار زيات کړي؟
رېکس ټېلرسن ويلي، د پاکستان نه يې ښکاره غوښتي دي چې په خپله خاروه د ترهګرو ملاتړ پرېږدي، او په خپله خاوره د ترهګرو ډلو په فعاليتونو سترګې پټې نه کړي.
رېکس ټېلرسن د دوشنبې په ورځ د افغانستان ناڅاپي سفر کړی صدر اشرف غني او نورو لوړ پوړو مشرانو سره ليدلي دي. د افغان صدارتي ماڼۍ ارګ ترمخه رېکس ټېلرسن افغان مشرانو سره په ناسته کې ويلي امريکا ژمن ده چې د خپلې نوې تګلارې عملي کولو دپاره د پوره قوت نه کار واخلي او د پاکستان نه غوښتنه يې تکرار کړې ده. ټېلرسن ویلي د پاکستان سره اړيکې به يې د پاکستان د چلند په شرط وي، او دغه اهداف به هلته او پاکستان کې د سولې او ثبات موقع برابروي. د ارګ ترمخه ټېلرنس ويلي، "امريکا د ټولو شريکو او په ځانګړي ډول د افغانستان د ګاونډيانو نه غواړي چې د امريکا د نوې پاليسۍ عملي کولو په لړ کې عملي ګامونه پورته کړي". نوموړي افغان مشرانو سره د ليدنې وروستو د باګرام په هوايي ډګر خبريالانوسره په خبرو کې د پاکستان په اړه وويل، د پاکستان نه يې ښکاره غوښتي دي چې په خپله خاروه د ترهګرو ملاتړ پرېږدي، او په خپله خاوره د ترهګرو ډلو په فعاليتونو سترګې پټې نه کړي. د دفاعي چارو کار پوه لفټننټ جنرال (ر) طلعت مسعود وايي، " د رېکس ټېلرسن د سفر نه به په پاکستان نور فشار سېوا شي. ډيوه رېډيو سره خبرو کې نوموړي وويل " تر څو چې د امریکا د پاکستان نه غوښتنې منل شوي نه وي دا فشار به دوام لري، دې فشار ته به د وخت سره کتل وي چې ايا پاکستان د امريکا غوښتنې ترڅومره حده پورې مني". نوموړي وايي د پاکستان هم دا خيال دی چې هند د افغانستان خاوره کاروي او د هغې نه پاکستان ته ډېر مشکلات دي، " نو پاکستان له به دا کول چې حقاني نېټ او طالبانو شورا د پاکستان خاوره ونه کاروي خو دغه شان به هند د افغانستان خاوره د پاکستان په ضد نه کاروي". څيړونکی رحیم الله يوسفزی وايي د لوړ پوړي امريکايي چارواکي د راتګ مقصد په پاکستان فشار سېوا کول دي خو نوموړي وايي دغه فشار د وړاندې نه دی او ويل کيږي چې په وروستيو کې د کېنېډايي امريکايي ښځې او خاوند ترلاسه کول هم د امریکايي دباؤ اثر ؤ. نوموړی وايي په دې خت کې به " پاکستان يوه نيمه خبره ومني خو ډېرې به ونه مني، پاکستان به مکمل خپله تګلاره نه بدلوي ځکه چې پاکستان امريکايي تورونه په ښکاره رد کړي دي". رېکس ټېلرسن افغانستان کې دا هم ويلي چې دوي ګوري پاکستان د افغانستان د حکومت او طالبانو ترمنځ د سولې خبرو دپاره څه کوي. ښاغلی يوسفزی وايي هلې ځلې روانې دي خو ښکاري چې د پاکستان اثر په طالبانو کم شوی دی، د هغه په خيال " پاکستان هڅه کوي چې طالبان د افغانستان حکومت سره خبرو ته کښېنوي خوطالبانو ورته لا ځواب نه دی ويلي او په طالبانو اوس د پاکستان اثر هم کم ښکاري ځکه چې د طالبان ډېر مشران چې مخکې په پاکستان کې وو هغه د دلته نه تلي دي". د امريکا د افغانستان دپاره د نوې پاليسۍ اعلانولو وروستو د پاکستان او افغانستان په پوله پرتو سيمو کې د ډرون بريدونو کې سېوا والی هم راغلی دی او د طالبانو دحقاني شبکې وسله وال پکې وژل شوي دي. د ځينې راپورونو ترمخه څه بريدونه د پاکستان په خاوره شوي خو پاکستاني پوځ ويلي بريدونه د افغانستان په خاوره ترسره شوي او وسله والو ته يې غټ زيان اړولی دی. څيړونکي وايي د ډاکټر شکيل افريدي په اړوند د امريکايي تګلارې اندازه به د رېکس ټېلرسن د پاکستاني چارواکو سره د ليدني وروستو کيږي چې ايا په دغه اړوند څه خبرې کيږي. ډاکټر شکيل افريدي ته په کال ۲۰۱۲م کې په قبايلي سیمه خېبرايجسنۍ کې پوليټيکل ايجنټ د يوې وسله والې ډلې سره د مالي مرستو په تور د ۳۳ کالو د بند سزا اورولې وه. په افريدي تور دی چې هغه د القاعده مشر اسامه بن لادن په مالومولو کې د امریکايې استخباراتي ادارې (سي آئي ای) مرسته کړې وه، خو نوموړی په رسمي ډول په دغه تورکې نه دی بندي. په امريکا کې د افريدي د پاکستان د قېد نه خلاصولو لپاره کار کونکي يو تنظيم روان کال د فرورۍ په مياشت کې ويلي ؤ د ‌‌‌‌‌‌ډاکټر افريدي د خوشې کولو لپاره د پاکستان پوځي چارواکو سره پټې خبرې روانې دي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.